Diari Oficial de la Generalitat Valenciana


Sumari del DOGV 9947, del 30-09-2024 (2024/9949)

RESOLUCIÓ de 26 de setembre de 2024, de la Conselleria d’Educació, Cultura, Universitats i Ocupació, per la qual s’establix el procediment per al reconeixement, la certificació i el registre de nivells de referència de valencià de l’alumnat que haja finalitzat ensenyaments regulats per la Llei orgànica 2/2006, de 3 de maig, d’educació, en aplicació del que establix l’article 16 i la disposició transitòria tercera de la Llei 1/2024, de 27 de juny, de la Generalitat, per la qual es regula la llibertat educativa.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9947

Data del DOGV
:   30-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9949

CVE
:   ADSD-R-0176-9700

Data del document
:   26-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ensenyament secundari
    * ensenyament professional
    * legislació
    * llengua estrangera
    * educació preescolar
    * ensenyament d'idiomes
    * legislació escolar
    * llengua oficial
    * ensenyament primari
    * educació

L’article 3 de la Constitució Espanyola i l’article 6 de la Llei orgànica 5/1982, d’1 de juliol, d’Estatut d’Autonomia de la Comunitat Valenciana establixen l’oficialitat del valencià en la Comunitat Valenciana. L’article 148.1.17a de la Constitució Espanyola preveu que les comunitats autònomes podran assumir competències en la matèria de l’ensenyament de la llengua de la comunitat autònoma. Esta competència queda sumida en l’article 53 de l’Estatut d’Autonomia de la Comunitat Valenciana, a l’especificar-se que és de competència exclusiva de la Generalitat la regulació i administració de l’ensenyament en tota la seua extensió, nivells i graus, modalitats i especialitats, sense perjuí del que disposen l’article 27 de la Constitució Espanyola i les lleis orgàniques que, d’acord amb l’apartat 1 de l’article 81 d’aquella, el despleguen, de les facultats que atribuïx a l’Estat el número 30 de l’apartat 1 de l’article 149 de la Constitució Espanyola, i de l’alta inspecció necessària per al seu compliment i garantia. Al seu torn, l’article 6.6 del citat Estatut d’Autonomia també disposa que la llei establirà els criteris d’aplicació de la llengua pròpia en l’Administració i l’ensenyament.

L’article 16 de la Llei 1/2024, de 27 de juny, de la Generalitat, per la qual es regula la llibertat educativa, disposa que l’alumnat que supere els mòduls de valencià en la formació bàsica de les persones adultes obtindrà la certificació del nivell A1 de valencià. Al seu torn, este article establix les condicions per al reconeixement dels nivells A2, B1 i B2 de valencià del Marc europeu comú de referència per a les Llengües (MECRL) a l’alumnat que supere l’àrea o la matèria de valencià en els cursos de les etapes d’Educació Primària, Educació Secundària Obligatòria i Batxillerat, respectivament. Així mateix, es reconeix el nivell C1 a l’alumnat de Batxillerat que, havent superat la matèria de valencià els dos cursos de Batxillerat, dispose d’una qualificació mitjana entre els dos cursos igual o superior a 7, així com a l’alumnat que obtinga una qualificació igual o superior a 7 punts en la prova corresponent a la matèria de valencià en les proves o avaluacions que es realitzen a l’efecte d’admissió a la universitat. Finalment, este article disposa que la conselleria competent en matèria d’educació adoptarà les mesures oportunes perquè la certificació acreditativa dels nivells de referència de valencià reconeguts en els apartats anteriors siga emesa pels centres educatius.

La disposició transitòria tercera de la Llei 1/2024, de 27 de juny, de la Generalitat, determina que el que s’establix en l’article 16 d’esta llei, relatiu a la certificació de nivells de referència de valencià, produirà efectes per a tot l’alumnat que haja finalitzat les corresponents etapes educatives a partir de l’ordenació acadèmica regulada per la Llei orgànica 2/2006, de 3 de maig, d’educació, o bé amb una ordenació acadèmica posterior, de manera que concreta per a cada etapa educativa d’Educació Primària, Educació Secundària Obligatòria i Batxillerat, així com per a les proves d’accés a la universitat, el curs acadèmic a partir del qual esta aplicació retroactiva té efectes.

La disposició final primera de la Llei 1/2024, de 27 de juny, de la Generalitat, faculta la persona titular de la conselleria competent en matèria d’educació, així com a les persones titulars dels òrgans superiors i directius d’esta conselleria, perquè, en l’àmbit de les seues respectives competències, dicten les disposicions i instruccions que siguen necessàries per al desplegament, interpretació i aplicació d’esta llei.

L’article 3 del Decret 128/2016, de 7 d’octubre, del Consell, pel qual es regula la Junta Qualificadora de Coneixements de Valencià (JQCV), establix que la JQCV registrarà els certificats expedits per esta, les homologacions i les validacions. La disposició final primera autoritza la conselleria competent en matèria de política lingüística i gestió del multilingüisme a dictar els actes i les disposicions necessaris per al desplegament i l’execució d’este decret.

L’Orde 7/2017, de 2 de març, de la Conselleria d’Educació, Investigació, Cultura i Esport, regula els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l’homologació i validació d’altres títols i certificats. Esta orde regula en l’article 15 i en la disposició addicional segona l’homologació dels estudis cursats en l’ensenyament reglat amb els certificats de coneixements de valencià corresponents. Al seu torn, l’article 16, la disposició addicional primera i l’annex II regulen la validació de títols i certificats.

Amb l’entrada en vigor de la Llei 1/2024, de 27 de juny, de la Generalitat, per la qual es regula la llibertat educativa, s’introduïxen en l’ordenament jurídic nous reconeixements de determinats nivells de valencià referits al MECRL. Estos reconeixements són assimilables a les homologacions per estudis cursats en l’ensenyament reglat als quals es referix l’article 15 de l’Orde 7/2017, de 2 de març, de la Conselleria d’Educació, Investigació, Cultura i Esport. Així mateix, ha de tindre’s en compte que correspon a la JQCV el registre dels certificats corresponents. Per tot això, mitjançant la present resolució es procedix a establir el procediment per al reconeixement, la certificació i el registre dels nivells de valencià que establix l’article 16 i la disposició transitòria tercera de la Llei 1/2024, de 27 de juny, de la Generalitat, per la qual es regula la llibertat educativa.

Finalment, la Resolució de 13 de novembre de 2023, de la Conselleria d’Educació, Universitats i Ocupació, per la qual es crea el segell electrònic d’actuació administrativa automatitzada, establix en el resolc tercer que el segell electrònic qualificat de la Conselleria d’Educació, Cultura i Esport podrà ser utilitzat per a la identificació i l’autenticació de l’exercici de la competència en les diverses actuacions administratives automatitzades que es duen a terme en esta conselleria. En l’annex únic d’esta resolució apareixen els procediments als quals es podrà aplicar la utilització del segell electrònic que es crea, entre els quals s’inclou el procediment d’expedició dels certificats administratius oficials de coneixements de valencià de la Junta Qualificadora de Coneixements de Valencià, regulats per l’Orde 7/2017, de 2 de març, de la Conselleria d’Educació, Investigació, Cultura i Esport, de manera que caldria afegir en este annex els certificats expedits arran dels nous reconeixements derivats de l’entrada en vigor de la Llei 1/2024, de 27 de juny, de la Generalitat, per la qual es regula la llibertat educativa

Per tot això, d’acord amb l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, que assigna a la Conselleria d’Educació, Cultura, Universitats i Ocupació les competències en matèria d’educació i política lingüística; en virtut de les facultats que m’atorguen la disposició final primera de la Llei 1/2024, de 27 de juny, de la Generalitat, i la disposició final primera del Decret 128/2016, de 7 d’octubre, del Consell; d’acord amb el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació; vista la proposta del director general d’Ordenació Educativa i Política Lingüística,

RESOLC

*Primer. Objecte i àmbit d’aplicació*

L’objecte d’esta resolució és establir el procediment per al reconeixement, la certificació i el registre de nivells de referència de valencià de l’alumnat que finalitze o haja finalitzat ensenyaments regulats per la Llei orgànica 2/2006, de 3 de maig, d’educació, en aplicació del que establixen l’article 16 i la disposició transitòria tercera de la Llei 1/2024, de 27 de juny, de la Generalitat, per la qual es regula la llibertat educativa, en els centres docents públics i privats de la Comunitat Valenciana.

*Segon. Reconeixement, certificació i registre del nivell de valencià de l’alumnat que curse estudis a partir del curs acadèmic 2024-2025 inclusivament*

1. A partir del curs acadèmic 2024-2025 inclusivament, l’alumnat que curse estudis d’Educació Primària, Educació Secundària Obligatòria, Batxillerat i Formació de Persones Adultes, tindrà dret al reconeixement del seu nivell de referència de valencià segons el Marc europeu comú de referència per a les Llengües (MECRL), sempre que es trobe en algun dels supòsits previstos en l’article 16 de la Llei 1/2024, de 27 de juny, de la Generalitat.

2. De conformitat amb el que es disposa en l’article 16.4 de la Llei 1/2024, de 27 de juny, de la Generalitat, el procediment d’expedició dels certificats de coneixements de valencià de l’alumnat s’iniciarà d’ofici pel centre, de titularitat pública o privada, on l’alumnat haja cursat els seus estudis.

3. Per a l’expedició dels certificats, una vegada tancades les actes de l’avaluació final ordinària, i de l’avaluació final extraordinària en el cas d’alumnat de Batxillerat, la direcció del centre consultarà en el sistema d’informació ITACA la relació d’alumnat proposat per a l’expedició dels diferents certificats de coneixements del valencià, i en procedirà a la validació, seguint les directrius, guies o manuals establits a este efecte. Esta validació implicarà l’expedició automàtica pel sistema d’informació ITACA dels certificats administratius de coneixements del valencià mitjançant firma amb segell electrònic automatitzat. Així mateix, la validació implicarà el registre d’ofici d’estos certificats en la Junta Qualificadora de Coneixements de Valencià.

4. Una vegada expedits i registrats els certificats, el sistema els remetrà telemàticament a l’adreça de correu electrònic que figure en ITACA per a cada alumne o alumna, o bé al dels seus representants legals en el cas d’alumnat menor d’edat. Els centres docents adoptaran les mesures oportunes per a sol·licitar a l’alumnat, o als seus representants legals si este és menor d’edat, que disposen de la seua adreça de correu electrònic actualitzada en ITACA.

*Tercer. Reconeixement, certificació i registre del nivell de valencià de l’alumnat que haja cursat estudis fins al curs acadèmic 2023-2024 inclusivament i en cursos acadèmics anteriors*

1. L’alumnat que haja cursat estudis d’Educació Primària, Educació Secundària Obligatòria, Batxillerat i Formació de Persones Adultes, des dels cursos acadèmics indicats en la disposició transitòria tercera de la Llei 1/2024, de 27 de juny, de la Generalitat, fins al curs acadèmic 2023-2024 inclusivament, tindrà dret al reconeixement del seu nivell de referència de valencià segons el Marc europeu comú de referència per a les Llengües (MECRL), sempre que es trobe en algun dels supòsits previstos en l’article 16 de la Llei 1/2024, de 27 de juny, de la Generalitat.

2. El procediment d’expedició dels certificats de coneixements de valencià de l’alumnat s’iniciarà per les persones interessades, o bé pels seus representants legals si estes són menors d’edat, preferentment, mitjançant el tràmit telemàtic habilitat a este efecte en la seu electrònica de la Generalitat, disponible en:

<https://www.gva.es/va/inicio/procedimientos?id_proc=1723>

Així mateix, les persones interessades podran presentar la seua sol·licitud per qualsevol de les formes previstes en l’article 16.4 de la Llei 39/2015, d’1 d’octubre, del procediment administratiu comú de les administracions públiques.

3. En el tràmit telemàtic, si les qualificacions de l’àrea o matèria de valencià necessàries per a complir alguna de les condicions establides en l’article 16 de la Llei 1/2024, de 27 de juny, de la Generalitat, consten en el sistema d’informació ITACA o en l’aplicació de proves d’accés a la universitat, estes s’incorporaran d’ofici a l’expedient administratiu del procediment.

4. Quan la sol·licitud es realitze per altres mitjans previstos en l’article 16.4 de la Llei 39/2015, d’1 d’octubre, o bé en el tràmit telemàtic es detecte que les qualificacions de l’àrea o matèria de valencià no figuren totalment o parcialment en ITACA o en l’aplicació de proves d’accés a la universitat, la persona interessada haurà d’aportar la documentació acreditativa (certificat acadèmic, historial acadèmic, etc.) de la superació de l’àrea o matèria de valencià en els cursos corresponents.

5. La documentació acreditativa de les qualificacions de valencià que s’aporte en el tràmit telemàtic haurà de constar de documents electrònics amb firma digital. En cas de documentació que no complisca amb els requisits anteriors, les persones interessades hauran d’obtindre l’expedició d’una còpia autèntica d’esta documentació tal com establix l’article 27 de la Llei 39/2015, d’1 d’octubre, o bé s’haurà de presentar l’original en una oficina d’assistència en matèria de registres per a la seua digitalització i incorporació a l’expedient administratiu electrònic.

6. D’acord amb el que s’establix en l’article 68 Llei 39/2015, d’1 d’octubre, del procediment administratiu comú de les administracions públiques, si la sol·licitud d’iniciació no reunix els requisits que assenyala l’article 66 de la citada llei, així com tota la documentació acreditativa necessària per a l’expedició del certificat o bé per a dictar resolució desestimatòria, es requerirà la persona interessada perquè, en un termini de deu dies, esmene la falta o acompanye els documents preceptius, amb indicació que, si així no ho fa, se li tindrà per desistit de la seua petició, amb la resolució prèvia que haurà de ser dictada en els termes previstos en l’article 21 de la Llei 39/2015, d’1 d’octubre. Així mateix, les unitats administratives responsables de la tramitació dels expedients podran requerir a les persones interessades la presentació de la documentació original per a comprovar l’autenticitat.

7. Una vegada verificat a través de l’actuació automatitzada en el tràmit telemàtic, o bé per la unitat administrativa responsable, que la persona complix els requisits establits en l’article 16 de la Llei 1/2024, d’1 de juny, de la Generalitat, es procedirà a l’expedició automàtica del certificat administratiu de coneixements del valencià mitjançant firma amb segell electrònic automatitzat. Així mateix, es procedirà al registre d’ofici d’estos certificats en la Junta Qualificadora de Coneixements de Valencià.

8. Els certificats emesos es remetran telemàticament a les persones interessades a l’adreça de correu electrònic indicada en la sol·licitud.

*Quart. Reconeixement, certificació i registre del nivell de valencià de l’alumnat que realitze o haja realitzat la prova d’accés a la universitat*

1. Les persones que hagen realitzat la prova d’accés a la universitat a partir del curs acadèmic 2009-2010, inclusivament, o bé que la realitzen a partir d’este curs acadèmic, tindran dret al reconeixement del nivell de referència C1 de valencià segons el Marc europeu comú de referència per a les Llengües (MECRL), sempre que es troben en el supòsit previst en l’article 16.2 de la Llei 1/2024, de 27 de juny, de la Generalitat.

2. En este cas, el procediment d’expedició dels certificats de coneixements de valencià s’iniciarà per les persones interessades i es regirà pel que es disposa en el resolc tercer d’esta resolució.

*Quint. Termini*

El procediment regulat mitjançant la present resolució es posarà en funcionament el dia 1 d’octubre de 2024, i quedarà obert de manera permanent a partir de la data mencionada.

*Sext. Taxes*

L’expedició dels certificats indicats en esta resolució en cap cas comportarà l’abonament de taxes.

*Sèptim. Inclusió del tràmit d’expedició de certificats com a actuació administrativa automatitzada*

Es modifica l’annex de la Resolució de 13 de novembre de 2023, de la Conselleria d’Educació, Universitats i Ocupació, per la qual es crea el segell electrònic d’actuació administrativa automatitzada, en el qual s’inclou el procediment següent:

– Procediment d’expedició dels certificats administratius oficials de coneixements de valencià derivats del reconeixement establit per la Llei 1/2024, de 27 de juny, per la qual es regula la llibertat educativa.

*Octau. Efectes*

Esta resolució produirà efectes el dia 1 d’octubre de 2024.

De conformitat amb el que s’establix en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, esta resolució, que posa fi a la via administrativa, podrà ser objecte de recurs, potestativament, en reposició, o bé es podrà plantejar directament un recurs contenciós administratiu en els terminis corresponents i davant els òrgans que s’indiquen a continuació:

a) El recurs potestatiu de reposició haurà d’interposar-se davant el conseller d’Educació, Cultura, Universitats i Ocupació en el termini d’un mes a comptar des de l’endemà de la publicació d’esta resolució en el Diari Oficial de la Generalitat Valenciana.

b) El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos a comptar des de l’endemà de la publicació d’esta resolució en el Diari Oficial de la Generalitat Valenciana. Si s’haguera interposat el recurs de reposició, no es podrà interposar este recurs fins que no s’haja resolt expressament o s’haja produït la desestimació presumpta del recurs de reposició.

  

València, 26 de setembre de 2024

José Antonio Rovira Jover

Conseller d’Educació, Cultura, Universitats i Ocupació